**Жайлы пәтерлер жеңілдікпен беріледі**

23.10.2018. Елбасының  биылғы Жолдауында жас отбасылардың тұрғын үй мәселесін шешуге де мән берілді. Жергілікті жерде бұл мәселе қалай шешімін табуда?  - деген сауал әркімді толғандырары бар.

ҚР Парламент Мәжілісінің депутаты Меруерт Қазбекова ағымдағы жылдың 23 қазанында Көкшетау қаласындағы салынып жатқан еңселі тұрғын үйлерді аралап көрді. Қопа көлін жиектей салынған биік үйлердің бір шамасын өңірге танымал кәсіпкер,  «Ақ жол»  ҚДП мүшесі  Ғалымжан Копишев пайдалануға берді. Тұрғын үйлердің жай-күйімен таныстырған  осы  кәсіпорынның «Бизнес орталығын» басқаратын Руслан Шакиров құрылыс  ырғағының барысын әңгімелеп берді.

Қазірдің өзінде төрт бірдей тұрғын үй пайдалануға берілген екен. Бұл  негізінен «Өз үйім»  бағдарламасы бойынша қолға алынған бастама екенін айтты. Елбасының  бес әлеуметтік жобасы аясында да көп пәтерлер өз иелерін табуда. «7-20-25»  бағдарламасымен де жеңілдік несиелерге құжаттар рәсімделіп жатыр. Депутат пәтерлерді аралап көріп, олардың осы заманғы талапқа сай, бөлмелері кең,  құрылыс материалдары да сапалы екенін байқады. Халық қалаулысы құрылыс барысына өзінің қанағаттанатынын жеткізді. Партиялас кәсіпкерге өз тарапынан ризашылық айтуды да ұмытпады.